Die nuwe parlementêre ad hoc-komitee oor die verandering van art. 25 van die Grondwet om onteiening sonder vergoeding te vergemaklik, het Vrydagoggend vergader om die tydraamwerk vir die proses daar te stel. Teen 26 Maart volgende jaar moet die proses afgehandel wees.

Daar was ŉ mate van spanning tydens die vergadering, wat deur slegs drie partye naamlik die ANC, DA en EFF bygewoon is. Die res was afwesig. Die DA en die gematigde, meer Ramaphosa-gesinde ANC-lede (soos Angie Motshekga, minister van onderwys) was duidelik van mening dat ŉ langsame proses met baie insette die regte pad is. Die EFF en die meer aktivistiese, Zuma-gesinde ANC-lede (soos adv. Bongani Bongo) is egter haastig en wil die Grondwet so gou moontlik verander sonder te veel raadpleging.

Tans is die gematigdes in die meerderheid, maar dis duidelik dinge kan nog taai raak.

Dr. Mathole Motshekga, die komiteevoorsitter, het ná afloop van die vergadering gesê die komitee sal verseker dat Suid-Afrikaners die geleentheid kry om hul insette te lewer oor die konsepwetsontwerp.

“Ons besef ook die komitee beskik nie oor alle kennis nie en sal daarom plaaslike sowel as buitelandse kenners se hulp inroep.”

Die tydraamwerk is soos volg:

Op 1 November sal die parlement se regsadviseurs die ad hoc-komitee inlig oor die wetlike aspekte en die korrekte prosedures.

Op 11 en 12 November sal die kenners wat deur die komitee oor die kwessie geïdentifiseer is, hul insette lewer.

Op 22 en 29 November asook op 6 Desember sal die komitee onderling oorleg pleeg oor die vordering met die proses tot op daardie datum en die bewoording van die konsepwetsontwerp, wat teen 6 Desember klaar verwoord moet te wees, uitklaar.

Op 28 Januarie sal die parlement se regsadviseurs die konsepwetsontwerp uit ŉ juridiese oogpunt met rolspelers bespreek waarna bespreking van die konsepwetsontwerp deur die komitee op 29 en 30 Januarie sal volg.

Van 10 tot 14 Februarie sal die komitee aan die Nasionale Vergadering terugrapporteer oor die vordering met die wetsontwerp en sal verskillende tegniese parlementsprosesse afgehandel word.

Op Valentynsdag, 14 Februarie, sal die wetsontwerp vir openbare kommentaar gepubliseer word.

Teen 6 Maart moet die openbare insette verreken word en op 17 en 18 Maart sal openbare verhore na aanleiding van die openbare insette plaasvind.

Die doelwit is om die proses teen 31 Maart af te handel, hoewel Motshekga benadruk het dat deeglikheid belangriker as spoed is.